อยากสอบถามครับ ตอนผมหลับตาทุกครั้งตาไม่จะหลับไม่สนิทครับ มันจะมีตาขาวขึ้นมา เป็นมาตั้งแต่เด็กๆแล้วครับ อยากทราบว่ามันคืออาการหรือโรคอะไรเหรอครับ แล้วมีวิธีรักษาไหมครับ
สวัสดีค่ะ หากอาการหลับตาไม่สนิท เป็นมาตั้งแต่เด็กๆ ก็แสดงว่ามีปัญหาเปลือกตาปิดไม่สนิทตั้งแต่กำเนิด โดยอาจเกิดจากเปลือกตาที่ผิดปกติ หรืออาจเป็นลักษณะของพันธุกรรมก็ได้ คือพ่อหรือแม่ อาจมีลักษณะการหลับตาที่ไม่สนิทเช่นกันทั้งนี้ คนปกติทั่วไปเวลาหลับตา กล้ามเนื้อรอบดวงตาทำงานคล้ายหูรูดปิดตา ขณะเดียวกันลูกตาภายใต้หนังตาที่ปิดจะลอยขึ้นบน เป็นขบวนการปกป้องดวงตา ในคนบางคนเวลาหลับตาอาจหลับไม่สนิทแต่ลูกตาดำกลิ้งขึ้นบนได้จึงเห็นตาขาวเล็กน้อยได้บ้าง ไม่ถือว่าผิดปกติอะไรค่ะดังนั้น หากไม่ได้มีอาการอะไรผิดปกติ คือไม่ได้ทำให้มีอาการตาแห้งตาแดง แสบตา ระคายเคืองตา รู้สึกเหมือนมีอะไรอยู่ในตา คันตา เป็นต้น ก็ไม่น่าเกิดจากมีความผิดปกติอะไร และอาจไม่จำเป็นต้องรักษา แต่หากมีอาการต่างๆ เหล่านี้ ก็ควรไปพบแพทย์เพื่อรักษาค่ะแต่หากอาการหลับตาไม่สนิท เพิ่งมาเป็นตอนโต ไม่ได้เป็นมาตั้งแต่แรกเกิด ก็จะเกิดจากสาเหตุต่างๆ เช่น มีโรคหลอดเลือดสมอง โรคใบหน้าเบี้ยวครึ่งซีก โรคคอพอกตาโปน กล้ามเนื้อเปลือกตาได้รับการบาดเจ็บ เปลือกตาอักเสบ มีเนื้องอก มีการผ่าตัดที่บริเวณใบหน้าหรือดวงตา เป็นต้น ดังนั้น หากเพิ่งมามีอาการไม่นาน ก็ควรต้องไปพบแพทย์เพื่อตรวจรักษาค่ะ